በግብፅ ካይሮ በተፈፀመ ጥቃት 3 ፖሊሶች ተገደሉ
በግብጽ  ካይሮ ከተማ ትናንት  በተፈጸመ  ጥቃት  ሶስት ፖሊሶች  ሲገደሉ  አምስት ፖሊሶች ላይ ጉዳት መድረሱ  ተገለጸ ፡፡በግብፅ ዋና ከተማ  ካይሮ የታጠቁ እና ማንነታቸው ያልታወቀ ሰዎች ከሁለት ተሸከርካሪዎች በመውጣት በፖሊስ መኪና ላይ ተኩስ በመክፈት ነው ሶስት ፖሊሶችን በመግደል ሌሎች አምስት  የፖሊስ አባላትን ያቆሰሉት ፡፡ታጣቂዎቹ  ናስር ሲቲ እየተባለ በሚጠራው የካይሮ ቀለበት መንገድ ላይ ለፈፀሙት ድንገተኛ ጥቃት እስካሁን ድረስ ኃላፊነት የወሰደ ድርጅት የለም፡፡ጥቃቱ ከመፈፀሙ ከጥቂት ሰዓታት በፊት የተባበሩት መንግስታት ድርጅት የሰብአዊ መብት ከፍተኛ ኮሚሽነር የግብፅ መንግስት እስላማዊ አክራሪዎችን በምን መልኩ እየተዋጋ እንደሆነ ጠይቆ ነበር፡፡ከሶስት ሳምንት በፊት ታንታ እና አሌክሳንደሪያ በተባሉት የግብፅ ከተሞች ውስጥ በሚገኙ አብያተ ክርስቲያናት ላይ በተፈፀሙ የሽብር ጥቃቶች ቢያንስ 45 ሰዎች መገደላቸውን ተከትሎ የፕሬዝዳንት አልሲሲ አስተዳደር በመላ ሀገሪቱ የአስቸኳይ ጊዜ አዋጅ ማወጁ ይታወቃል፡፡ከሳምንታት  በፊት  የደረሰውን አሰቃቂ ጥቃት እራሱን አይስስ እያለ የሚጠራው የሽብር ቡድን ኃላፊነቱን  መውሰዱ ይታወሳል ፡፡የመንግስታቱ ድርጅት የሰብዓዊ መብት ከፍተኛ ኮሚሽነሩ ዜይድ ራድ አል ሁሴን የአብያተ ክርስቲያኑን ጥቃት ተከትሎ የግብፅ መንግስት ጥቃቱን ያደረሱትን ሽብርተኞች ላይ ብቻ ትኩረት በማድግ የንጹን ዜጎችን ደህንነት መጠበቅ አለበት ብለዋል፡፡በግብፅ የቀድሞው ፕሬዝዳንት ሙሐመድ ሙርሲ ከሥልጣን ከተወገዱበት እኤአ ከ2013 ጀምሮ እየተፈፀሙ ባሉ ተደጋጋሚ የሽብር ጥቃቶች በመቶዎች የሚቆጠሩ ፖሊሶች ተገድለዋል፡፡የሙርሲ ደጋፊዎች ናቸው የተባሉ ሌሎች ከ1000 በላይ ሰዎችም የተገደሉ ሲሆን በ10 ሺዎች የሚቆጠሩ ዜጎች  ወህኒ ገብተዋል ፡፡ ( ምንጭ:  ቢቢሲ)